b'\n_START_ARTICLE_\nSlu\xc4\x8daj Holmec\n_START_PARAGRAPH_\nSlu\xc4\x8daj Holmec je slu\xc4\x8daj neprocesuiranog ratnog zlo\xc4\x8dina tijekom Desetodnevnog rata u Sloveniji.\n_START_SECTION_\nUvod\n_START_PARAGRAPH_\nNakon \xc5\xa1to je Slovenija proglasila neovisnost od Jugoslavije 25. lipnja 1991., jedinice JNA su po nalogu saveznog premijera Ante Markovi\xc4\x87a krenule prema grani\xc4\x8dnim prijelazima Slovenije uspostaviti carinski nadzor na granici i vratiti grani\xc4\x8dne oznake Jugoslavije, a koje su Slovenci zamijenili slovenskim oznakama. 13. korpus JNA iz Rijeke upu\xc4\x87en je prema talijanskoj granici, dok je 1. \xc4\x8deta 62. koru\xc5\xa1kog odreda upu\xc4\x87ena prema austrijskoj granici. 27. lipnja 1991., oko 17:30 sati, pripadnici JNA iz karaule na Holmcu su stigli na Grani\xc4\x8dni prijelaz Holmec gdje ih je do\xc4\x8dekalo 15 pripadnika slovenske Teritorijalne obrane. JNA je izdala ultimatum da imaju 15 minuta za predaju prijelaza. Pomo\xc4\x87 jedinicama iz karaule na Holmcu je stigla u vidu 1. \xc4\x8dete 62. koru\xc5\xa1kog odreda JNA koji dr\xc5\xbeao polo\xc5\xbeaje okolo Holmca od 04:00 sati ujutro. Slovenski teritorijalci su prihvatili ultimatum i predali grani\xc4\x8dni prijelaz. Nakon prepu\xc5\xa1tanja grani\xc4\x8dnog prijelaza i povla\xc4\x8denja, u pomo\xc4\x87 slovenskim teritorijalcima je stiglo 20 policajaca iz Slovenjskog Gradca. U no\xc4\x87i sa 27. na 28. lipnja 1991. godine slovenski teritorijalci i policajci su opkolili karaulu u blizini grani\xc4\x8dnog prijelaza. Podpukovnik jedinice, Major Miladinovi\xc4\x87, naredio je vojnicima da se utvrde polo\xc5\xbeaji, o\xc4\x8dekuju\xc4\x87i pomo\xc4\x87 ratnog zrakoplovstva JNA. Slovenci su 28. lipnja 1991. u 5:05 sati ujutro napali karaulu. Bitka za Holmec je zavr\xc5\xa1ila oko 7 sati. Po prestanku pucanja ambulantna vozila pokupila su ranjenike sa obije strane. Prva skupina vojnika JNA predala se je oko 10:30 sati, a druga, ve\xc4\x87a skupina vojnika JNA predala se oko 13:30. U sukobu su poginula dva pripadnika slovenske teritorijalne obrane, a trojica su te\xc5\xa1ko ranjena. Kod JNA ubijena su 3 ro\xc4\x8dnika, \xc5\xa1est je bilo ranjenih i 45 zarobljenih. U sukobu je sudjelovalo 220 pripadnika teritorijalne obrane i 40 policajaca, naspram 62 pripadnika JNA.\n_START_SECTION_\nSlu\xc4\x8daj\n_START_PARAGRAPH_\n"Slu\xc4\x8daj Holmec" ugledao je svjetlo dana 28. prosinca 1998. godine, nakon \xc5\xa1to je novinar Bojan Budja objavio \xc4\x8dlanak u "Slovenskim novicama". Budja je do\xc5\xa1ao do saznanja o "slu\xc4\x8daju Holmec" kada mu je biv\xc5\xa1i ravnatelj slovenske policije Marko Pogorelec rekao neka istra\xc5\xbei slu\xc4\x8dajeve poput Holmeca, gdje su se dogodile puno ozbiljnije stvari. 1999. godine slovenska televizija POP TV prikazala je snimku austrijske televizije \xc3\x96RF-a iz 1991. godine, a na kojoj se vidi kako je 6 vojnika iza\xc5\xa1lo s bijelom plahtom i podignutim rukama pred slovenske teritorijalce. Nakon toga \xc4\x8dula se brzometna paljba koja je oborila dio vojnika, dok su se ostali bacili na pod. Ubijeni su ro\xc4\x8dnici Goran Maleti\xc4\x87 (19 g.) iz Novog Sada, Zoran Je\xc5\xa1i\xc4\x87 (18 g.) iz Sakula kod Opova, obojica Srbi, te Hrvat Antonio \xc5\xa0imunovi\xc4\x87 (19 g.) iz Jablanice. Prema nalazima patologa, \xc5\xa0imunovi\xc4\x87 i Je\xc5\xa1i\xc4\x87 odmah su preminuli, a Maleti\xc4\x87 je iskrvario nakon nekog vrjemena. Slovenski teritorijalci su isprva tvrdili kako je vojnike JNA ubio s le\xc4\x91a njihov prepostavljeni koji im nije dopustio predaju. Me\xc4\x91utim, na snimci se jasno vidi kako su pogo\xc4\x91eni sprijeda i s boka, \xc5\xa1to su potvrdili i nalazi patologa. Autor snimke snimatelj \xc3\x96RF-a Ivan Klari\xc4\x87, Hrvat iz Austrije, je izjavio: "U to vrijeme snimali smo grani\xc4\x8dne prijelaze koje je zauzela JNA te smo tako stigli i do Holmeca. Sje\xc4\x87am se skupine vojnika koja je stajala s rukama u zraku i bijelom plahtom, a potom se za\xc4\x8dula rafalna paljba nakon koje su vojnici popadali po zemlji. Te\xc5\xa1ko mi je bilo prosuditi tko je pucao, a ne znam ni \xc5\xa1to se dogodilo s vojnicima, je li koji i koliko ih je uistinu pogo\xc4\x91eno. Poslije rafala i pada nastala je ti\xc5\xa1ina, a ja vi\xc5\xa1e nisam ni\xc5\xa1ta vidio. Spreman sam svjedo\xc4\x8diti o cijelome slu\xc4\x8daju i na sudu ako to bude potrebno." Obitelji Maleti\xc4\x87a i Je\xc5\xa1i\xc4\x87a saznale su za cijeli slu\xc4\x8daj od srpskih novinara, dok \xc5\xa0imunovi\xc4\x87eva obitelj od 1991. do 2006. godine nije znala ni\xc5\xa1ta o okolnostima smrti njihovog sina. Srpski tjednik Vreme objavio je arhivski dokument Ministrstva za notranje zadeve Republike Slovenije (slovenski MUP) iz kojeg je vidljivo priznanje ratnog zlo\xc4\x8dina. U dokumentu pi\xc5\xa1e: "Poseban doga\xc4\x91aj, u koji su umje\xc5\xa1ani samo organi unutarnjih poslova, predstavlja radnju koja se prema me\xc4\x91unarodnom pravu ubraja u ratne zlo\xc4\x8dine. Pripadnici milicije pucali su na nenaoru\xc5\xbeane pripadnike JNA iz karaule na Holmecu, u trenutku kada su se predavali s bijelom zastavom u rukama. Doga\xc4\x91aj je dokumentiran video-kamerom i imamo ga u na\xc5\xa1oj dokumentaciji."\n_START_SECTION_\nReakcije u Sloveniji, Hrvatskoj i Srbiji\n_START_PARAGRAPH_\nUbrzo nakon izbijanja afere i prikazane snimke, Vlada Republike Slovenije osnovala je komisiju za istragu. Ista komisija je ve\xc4\x87 istra\xc5\xbeivala zlo\xc4\x8din na Holmcu 1991. godine. Nakon istrage 2006., komisija je arhivirala cijeli spis uz tvrdnju da nema elemenata kaznenog djela, ni obi\xc4\x8dnog ubojstva ni ratnog zlo\xc4\x8dina. Pritom tu\xc5\xbeiteljstvo nije saslu\xc5\xa1alo neutralnog svjedoka snimatelja \xc3\x96RF-a Ivana Klari\xc4\x87a, iako je cijelo vrijeme imalo kopiju njegova snimka, \xc5\xa1to ih je obvezivalo na utvr\xc4\x91ivanje istinitosti snimka koji je obi\xc5\xa1ao cijeli svijet._NEWLINE_21. svibnja 2003. slovenski predsjednik Milan Ku\xc4\x8dan u Haagu je pred sudskim vije\xc4\x87em Me\xc4\x91unarodnog suda za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije u predmetu protiv Slobodana Milo\xc5\xa1evi\xc4\x87a, u svojstvu svjedoka optu\xc5\xbebe, dao iskaz u kojem je potvrdio da je na vojnike pucano._NEWLINE_Predsjednica Slovenskog helsin\xc5\xa1kog odbora Neva Miklav\xc4\x8di\xc4\x8d-Predan je zbog "Slu\xc4\x8daja Holmec" bila izlo\xc5\xbeena pritiscima i prijetnjama u Sloveniji. U gotovo svim slovenskim medijima protiv Miklav\xc4\x8di\xc4\x8d-Predan \xc5\xa1irio se govor mr\xc5\xbenje, hu\xc5\xa1kanje na progon, zahtjevi da ju se strpa u zatvor i ludnicu. Slovensko dr\xc5\xbeavno tu\xc5\xbeiteljstvo podnijelo je tri kaznene prijave protiv Miklav\xc4\x8di\xc4\x8d-Predan "zbog uvrede dr\xc5\xbeave". 2006. godine okru\xc5\xbeni sud u Ljubljani oslobodio je Miklav\xc4\x8di\xc4\x8d-Predan optu\xc5\xbebi za klevetu u procesu koji je 26 slovenskih ratnih veterana pokrenulo zbog njezinih izjava o tamnoj strani slovenskog rata za neovisnost, odnosno o ratnom zlo\xc4\x8dinu slovenskih teritorijalaca nad ro\xc4\x8dnim vojnicima tada\xc5\xa1nje JNA._NEWLINE_Hrvatska radiotelevizija je 18. travnja 2006. godine raspravljala o slu\xc4\x8daju Holmec u svojoj emisiji "Otvoreno"._NEWLINE_Tu\xc5\xbeiteljstvo za ratne zlo\xc4\x8dine Republike Srbije je 2006. godine, nakon prikazivanja snimke na B92, pokrenulo istragu. Tada\xc5\xa1nji slovenski premijer Janez Jan\xc5\xa1a prosvjedovao je kod tada\xc5\xa1njeg predsjednika Srbije Vojislava Ko\xc5\xa1tunice zbog izjava pojedinih srpskih slu\xc5\xbebenika o slu\xc4\x8daju Holmec. Zoran Stankovi\xc4\x87, biv\xc5\xa1i ministar obrane Srbije i Crne Gore, je 2006. godine izjavio da su vojnici na snimci \xc5\xbeivi. Stankovi\xc4\x87 za te svoje tvrdnje nije ponudio nikakve dokaze. Neva Miklav\xc4\x8di\xc4\x8d-Predan je u Zagrebu nakon te izjave Stankovi\xc4\x87a sazvala konferneciju za novinare, na kojoj je izjavila da je Stankovi\xc4\x87 pod pritiscima iz Slovenije._NEWLINE_2006. godine, Me\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije u Haagu je objavio priop\xc4\x87enje u kojem isti\xc4\x8de da je odustao od procesuiranja zlo\xc4\x8dina u Holmecu, jer im je istekao mandat za pokretanje daljnjih istraga, te zbog toga \xc5\xa1to je sudu "dat mandat za istra\xc5\xbeivanje samo ozbiljnih slu\xc4\x8dajeva kr\xc5\xa1enja me\xc4\x91unarodnog humanitarnog prava u toku produ\xc5\xbeenog oru\xc5\xbeanog sukoba izme\xc4\x91u dvije ili vi\xc5\xa1e sukobljenih strana", a Desetodnevni rat u Sloveniji nije okrakteriziran kao produ\xc5\xbeeni oru\xc5\xbeani sukob.\n_START_SECTION_\nDrugi slu\xc4\x8dajevi\n_START_PARAGRAPH_\n2006. godine je Slovenski helsin\xc5\xa1ki odbor objavio svjedo\xc4\x8denja dvojice Hrvata, Josipa Birki\xc4\x87a iz Semeljaca kraj \xc4\x90akova i Ante Ba\xc4\x8dka iz Velike Gorice, koji su 1991. kao ro\xc4\x8dnici JNA sudjelovali u sukobu na Holmcu. I Birki\xc4\x87 i Ba\xc4\x8dak tvrde da su slovenske snage po\xc4\x8dinile ratni zlo\xc4\x8din i prekr\xc5\xa1ili me\xc4\x91unarodno humanitarno pravo tijekom borbe za Holmec. Slovenski teritorijalci pucali su na Ba\xc4\x8dka dok se nenaoru\xc5\xbean i ranjen skrivao iza stabla, dok su na Birki\xc4\x87a pucali kada je nenaoru\xc5\xbean i ranjen poku\xc5\xa1ao pobje\xc4\x87i iz goru\xc4\x87eg tenka M-84. Obojica su uslijed tih ranjavanja ostali do\xc5\xbeivotni invalidi. Birki\xc4\x87 je kasnije bio branitelj sudionik Domovinskog rata. Slovenski helsin\xc5\xa1ki odbor je 2006. u Zagrebu najavio da \xc4\x87e preko hrvatskog dr\xc5\xbeavnog odvjetni\xc5\xa1tva tu\xc5\xbeiti Republiku Sloveniju zbog ratnog zlo\xc4\x8dina nad Birki\xc4\x87em._NEWLINE_Slovenski helsin\xc5\xa1ki odbor isto je tako objavio svjedo\xc4\x8denja Marka Martinkovi\xc4\x87a iz Domaljevaca kod Ora\xc5\xa1ja i Tomislava \xc5\xa0ute iz Bugojna, obojica Hrvati. Martinkovi\xc4\x87 i \xc5\xa0uta su bili najte\xc5\xbee ranjeni u sukobu za vrijeme Desetodnevnog rata u Sloveniji. Neva Miklav\xc4\x8di\xc4\x8d-Predan, predsjednica Slovenskog helsin\xc5\xa1kog odbora, tvrdi da su: "To bili mladi\xc4\x87i kojima je bilo nare\xc4\x91eno da transporterima iz kasarne Vrhnika kraj Ljubljane krenu ka Brniku. Tada su odjednom bili zapaljeni. Nisu bojno djelovali. Ostali su do\xc5\xbeivotno osaka\xc4\x87eni."'